Obama bisedon me udhëheqësit evropianë
Vendimi i papritur i britanikëve për t’u larguar flet për ndryshimet dhe sfidat që ka sjellë globalizimi, tha Presidenti amerikan
Presidenti Barack Obama tha të premten se kishte biseduar me Kryeministrin britanik David Cameron dhe është i bindur se Britania është e angazhuar për një tranzicion të rregullt në procesin e largimit nga Bashkimi Evropian. Ai tha se kishte biseduar gjithashtu me kancelaren gjermane Angela Merkel për të diskutuar mbi rezultatin e papritur të votimit britanik në favor të largimit nga BE. Presidenti Obama i bëri komentet gjatë një fjalimi në Universitetin e Stanfordit në Kaliforni. Ai tha se beson që vendimi i papritur i britanikëve për t’u larguar flet për ndryshimet dhe sfidat që ka sjellë globalizimi. Një gjë që nuk do të ndryshojë, tha Presidenti Obama, është marrëdhënia e veçantë midis SH.B.A. dhe Mbretërisë së Bashkuar. Presidenti Obama tha se Shtetet e Bashkuara e respektojnë vendimin e popullit britanik për t’u larguar nga Bashkimi Evropian. Në reagimin e tij të parë publik për referendumin të premten në mëngjes, Presidenti Obama tha se marrëdhëniet e veçanta midis Uashingtonit dhe Londrës do të vazhdojnë. Ai tha se Mbretëria e Bashkuar dhe Bashkimi Evropian do të mbeten partnerë të domosdoshëm të Shteteve të Bashkuara, edhe pasi ata të fillojnë negocimin e marrëdhënieve të reja mes tyre për të siguruar vazhdimin e stabilitetit, sigurisë dhe begatisë në Evropë, Britaninë e Madhe dhe në botë. Presidenti Obama kishte kërkuar me forcë që Britania të mbetej në BE. Vendimi i britanikëve ishte një goditje ndaj përpjekjeve të tij për t'iu kundërvënë pikëpamjeve izolacioniste që po përhapen në shumë pjesë të botës. “Prania e Mbretërisë së Bashkuar në NATO mbetet një gur themeli jetik për politikën e jashtëme, të sigurisë, dhe atë ekonomike të SHBA,” tha presidenti Obama. “Po kështu, është marrëdhënia jonë me Bashkimin Evropian, i cili ka bërë aq shumë për të promovuar stabilitetin, për të nxitur rritjen ekonomike dhe përhapjen e vlerave e idealeve demokratike në të gjithë kontinentin e më gjerë,” tha Presidenti. Nënpresidenti Joe Biden që ndodhej për vizitë në Dublin, shtoi se SHBA do të vazhdojnë të punojnë me partnerët “për të çarë një rrugë të re përpara.” Kryetari i Dhomës së Përfaqësuesve, Paul Ryan tha se votimi britanik ishte “një arsye më shumë që Amerika të udhëheqë”. Amerika ka nevojë të udhëheqë; bota dëshiron që Amerika të udhëheqë, u tha zoti Ryan gazetarëve në Kapitol.